Beaufort-Wes het dringend water nodig | Netwerk24
Deur Jackie Kruger 04 September 2018 20:20
Beaufort-Wes het dringend water nodig.
Die dorp sal na verwagting Woensdag op 'n spesiale raadsvergadering tot droogte-rampgebied verklaar word.
Die Gamkadam by Beaufort-Wes. Die foto is Maandag geneem. Foto: Marlene Hendricks
Die Gamkadam is steeds dolleeg," sê Marlene Hendricks, 'n munisipale woordvoerder wat gemoeid is met water. "Daar is slegs 'n klein bietjie modderwater in die dam waarin 'n paar dooie visse lê."
Noel Constable, Beaufort-Wes se burgemeester, het die dam Maandag besoek.
Volgens Hendricks het Beaufort-Wes tans 2 500 liter water wat gestoor word. Ligte reën wat die naweek in die gebied geval het, het geen invloed op die dorp se watersituasie gehad nie.
"Ons doen 'n beroep op mense om asseblief water vir die dorp te skenk."
Die Beaufort-Wes-munisipaliteit waarsku dat beurtwater moontlik in die volgende paar dae ingestel kan word.
Die vlakke van die dorp se drie reservoirs was Maandag onderskeidelik 13,4%, 24,5% en 0% (die grootste van die drie).
Die dorp het 39 boorgate waarvan 29 operasioneel is, maar vyf van die 29 gee ook probleme.
Die noodlenigingsorganisasie Gift of the Givers, asook die Cape Town Water Warriors, het reeds water aan die dorp geskenk.
Vlak 5-beperkings geld tans in Beaufort-Wes.
Die Beaufort-Wes-munisipaliteit hou op 16 September om 15:00 'n biddag vir reën by die Rustdene-sportterrein.